Matriekleerlinge skop glo hoenders dood by skoolHoërskool Mondeor in die suide van Johannesburg. Foto: Google Street View “Ons het gister [Donderdag] die skool besoek en met die hoof vergader. Volgens die hoof het hulle die leerders wat betrokke was geïdentifiseer maar wil hulle eers met die kinders se ouers vergader,” het Ronald Ramalata, hoofinspekteur van die Johannesburgse DBV, gesê. “Ons wil ook met die ouers vergader.” Ramalata sê die DBV is Woensdagaand van die beweerde voorval in kennis gestel. Hy sê hulle wil weer met die skoolhoof vergader. “Ons soek meer inligting oor wat moontlik gebeur het.” Beeld het Vrydag berig dat twee van die leerlinge Dinsdag die twee hoenders van hul ouerhuise af skool toe gebring het. Hulle het die hoenders glo vir twee ure in hul rugsakke rondgedra. Volgens die berig het ‘n ooggetuie gesê dat die twee hoenders as ‘n rugbybal gebruik en doodgeskop is. Dit was Dinsdag die laaste skooldag voor matrieks met rekordeksamen begin het. Een van die hoenders sê pote is glo vasgebind voor die seuns hom doodgeskop het. Die vyf matriekleerlinge het glo hierna met die twee dooie hoenders op die skoolterrein rondgeloop en ander leerlinge bang gemaak. Die skool was nie onmiddellik vir kommentaar beskikbaar nie. Phumla Sekhonyane, woordvoerder van die Gautengse departement van onderwys, het Sapa versoek om skriftelik kommentaar te versoek.